Broj: 711-I-1430-M-103/19-02-18

Zagreb, 23. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Perice Hajdarovića, općinskog načelnika Općine Podturen,** za davanjem mišljenja Povjerenstva**,** na 57. sjednici održanoj dana 23. srpnja 2019.g., daje sljedeće:

**MIŠLJENJE**

1. **Sukladno odredbama ZSSI-a, nema zapreke da trgovačko društvo MEĐIMURJE PMP d.o.o. u kojem je zaposlen dužnosnik Vladimir Kodba, zamjenik općinskog načelnika Općine Podturen, bude ponuditelj u postupcima javne ili jednostavne nabave koje provodi Općina Podturen, pod uvjetom da se, u svrhu izbjegavanja sukoba interesa navedeni dužnosnik izuzme iz svih poslova vezanih za postupak nabave robe, usluga ili radova koje na tržištu nudi trgovačko društvo u kojem je zaposlen kao i od poslova provedbe i nadzora poslovnog odnosa u slučaju da isti nastane.**
2. **U cilju otklanjanja svake sumnje da je dužnosnik Vladimir Kodba na bilo koji način iskoristio svoj položaj za probitak trgovačkog društva u kojem je zaposlen, upućuje se dužnosnik Perica Hajdarović, općinski načelnik općine Podturen, da vodi brigu da u postupcima javne i jednostavne nabave Općina Podturen ne stupa u poslovni odnos s trgovačkim društvom MEĐIMURJE PMP d.o.o. izravnom pogodbom, neovisno o vrijednosti nabave te da, ukoliko će se kod jednostavne nabave poziv za dostavu ponude uputiti navedenom trgovačkom društvu, na dostavu ponude budu pozvana najmanje 3 gospodarska subjekta.**
3. **U cilju učinkovitog očuvanja integriteta i vjerodostojnosti dužnosnika i povjerenja građana, upućuje se dužnosnik Vladimir Kodba da, u slučaju stupanja u poslovni odnos Općine Podturen s trgovačkim društvom u kojem je zaposlen, o ovoj okolnosti i činjenici da je dužnosnik Vladimir Kodba izuzet iz poslova vezanih uz isti poslovni odnos, bude obaviješteno Općinsko vijeće te građani putem službene mrežne stranice Općine Podturen.**

Obrazloženje

Zahtjev za davanjem mišljenja Povjerenstva podnio je dužnosnik Perica Hajdarović, općinski načelnik Općine Podturen. U knjigama ulazne pošte zahtjev je zaprimljen pod poslovnim brojem 711-U-2631-M-103/19-01-4, dana 16. srpnja 2019.g. Povodom navedenog zahtjeva vodi se predmet broj: M-103/19.

Dužnosnik u navedenom zahtjevu navodi da je zamjenik općinskog načelnika Općine Podturen zaposlenik poduzeća koje se javlja kao ponuditelj u postupcima nabave koje provodi Općina Podturen. Dužnosnik Perica Hajdarović traži mišljenje, u svrhu izbjegavanja spornih situacija, nalazi li se njegov zamjenik u situaciji sukoba interesa ukoliko je navedeno trgovačko društvo ponuditelj u postupcima nabave te ukoliko ponuda istog trgovačkog društva bude odabrana i sklopljen ugovor o nabavi.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da u Općini Podturen, u mandatu 2017.-2021. dužnost općinskog načelnika obnaša Perica Hajdarović, a dužnost zamjenika općinskog načelnika Vladimir Kodba. Stoga su Perica Hajdarović i Vladimir Kodba, povodom obnašanja navedenih dužnosti, obavezni postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženje mišljenje u roku od 15 dana od dana primitka zahtjeva.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. propisano je da su dužnosnici osobno odgovorni za svoje djelovanje u obanašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 4. stavkom 5. ZSSI-a propisano je da su povezane osobe u smislu toga Zakona osobe navedene u stavku 2. ovog članka (članovi obitelji dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 6. stavkom 4. ZSSI-a propisano je da je nakon izbora ili imenovanja na javnu dužnost dužnosnik dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi da je dužnosnik dužan razriješiti ga tako da zaštiti javni interes. Istim stavkom propisano je da je u slučaju dvojbe o mogućem sukobu interesa dužnosnik dužan učiniti sve što je potrebno da odijeli privatni od javnog interesa.

Člankom 7. točkom c) ZSSI- propisano je da je dužnosnicima zabranjeno zlouporabiti posebna prava dužnosnika, koja proizlaze ili su potrebna za obavljanje dužnosti. Ujedno, sukladno članku 7. točki e) ZSSI-a dužnosnicima je zabranjeno utjecati na odluku nekog tijela ili osobe radi osobnog probitka ili probitka povezane osobe, odnosno sukladno točki g) istog članka Zakona zabranjeno im je utjecati na dobivanje poslova ili ugovora o javnoj nabavi.

Povjerenstvo je izvršilo uvid u Izvješće o imovinskom stanju podneseno od strane dužnosnika Vladimira Kodbe povodom stupanja na dužnost te je utvrdilo da je u istom dužnosnik prijavio podatak da dužnost zamjenika općinskog načelnika Općine Podturen obnaša volonterski uz volontersku naknadu u mjesečnom neto iznosu od 3.000,00 kuna. Ujedno, prijavio je podatak da je istovremeno u radnom odnosu kod pravne osobe MEĐIMURJE PMP d.o.o., OIB: 32472378258 i to na radnom mjestu stručnjaka zaštite na radu te da od ovog poslodavca prima plaću u mjesečnom neto iznosu od 4.589,18 kuna. Konačno dužnosnik je prijavio podatak da nema poslovnih udjela u poslovnim subjektima.

Uvidom u izvadak iz sudskog registra Trgovačkog suda u Varaždinu Povjerenstvo je utvrdilo da je pod matičnim brojem subjekta: 070054845 upisano trgovačko društvo MEĐIMURJE PMP d.o.o., OIB: 32472378258 sa sjedištem u Čakovcu. Uvidom u povijesni izvadak iz sudskog registra utvrđeno je da su kao osnivači odnosno članovi toga trgovačkog društva od njegova osnutka bili upisani samo Darko Munđar i Božidar Žvorc. Iste osobe upisane su i kao osobe ovlaštene za zastupanje odnosno direktori istog trgovačkog društva.

Iz navedenih podataka utvrđeno je da je dužnosnik Vladimir Kodba, uz volontersko obnašanje dužnosti zamjenika općinskog načelnika Općine Podturen, u stalnom radnom odnosu u trgovačkom društvu MEĐIMURJE PMP d.o.o., na radnom mjestu koje nije upravljačka funkcija, pa u tom smislu nema povrede članka 14. stavka 1. ZSSI-a, koji dužnosnicima brani obavljanje funkcija članova uprave i nadzornog odbora u trgovačkim društvima.

Ujedno utvrđeno je da dužnosnik Vladimir Kodba nije niti je bio vlasnikom poslovnih udjela u trgovačkom društvu MEĐIMURJE PMP d.o.o., u kojem je zaposlen. Isto tako niti dužnosnik Perica Hajdarović nije sada niti je bio vlasnikom poslovnih udjela u istom trgovačkom društvu

S tim u vezi potrebno je napomenuti da sukladno članku 17. ZSSI-a nisu dozvoljeni poslovni odnosi između tijela u kojem dužnosnik obnaša dužnost i poslovnog subjekta u kojem dužnosnik ima 0,5% ili više udjela u vlasništvu (kapitalu trgovačkog društva), bilo da je poslovni odnos izravan, bilo da je taj poslovni subjekt član zajednice ponuditelja ili podisporučitelj u tom poslovnom odnosu. Ista zabrana odnosi se i na poslovne subjekte u kojima je član obitelji dužnosnika 0,5% ili više udjela u vlasništvu stekao od dužnosnika u razdoblju kraćem od dvije godine prije dužnosnikova stupanja na dužnost.

Povjerenstvo napominje i da je člankom 18. ZSSI-a propisana obveza dužnosnika da Povjerenstvu prijave svaki izvjesni poslovni odnos između tijela u kojem dužnosnik obnaša javnu dužnost s poslovnim subjektom u kojem član obitelji dužnosnika ima 0,5% ili više udjela u vlasništvu.

U tom slučaju Povjerenstvo dužnosniku i tijelu javne vlasti daje obvezujuće upute o mjerama koje su dužni poduzeti u svrhu izbjegavanja sukoba interesa, nakon čega su dužnosnik i tijelo dužni Povjerenstvu dostaviti dokaze na temelju kojih Povjerenstvo treba posebnom odlukom utvrditi je li postupljeno prema danim uputama Povjerenstva.

Pravna posljedica kršenja odredbi članka 17. i 18. ZSSI-a je i ništetnost predmetnog pravnog posla.

No, s obzirom da dužnosnici Vladimir Kodba i Perica Hajdarović nisu sada niti su bili vlasnici poslovnih udjela u trgovačkom društvu MEĐIMURJE PMP d.o.o., kao da iz poznatih podataka ne proizlazi da su dva gore navedena člana toga trgovačkog društva članovi obitelji dužnosnika Vladimira Kodbe i Perice Hajdarovića u smislu članka 4. stavka 2. ZSSI-a, Povjerenstvo zaključuje da eventualni poslovni odnos između Općine Podturen i MEĐIMURJE PMP d.o.o., nije sam po sebi zabranjen sukladno članku 17. ZSSI-a niti postoji izričita zakonska obveza dužnosnika sukladno odredbama članka 18. ZSSI-a odnosno izričite pravne posljedice iz ovih članaka Zakona.

Slijedom navedenog, Povjerenstvo zaključuje da okolnost da se u postupku javne ili jednostavne nabave, provedenom od strane Općine Podturen, kao jedan od ponuditelja ili kao najpovoljniji ponuditelj javi trgovačko društvo u kojem je zaposlen dužnosnik Vladimir Kodba, zamjenik općinskog načelnika iste općine, sama po sebi ne predstavlja situaciju sukoba interesa ili moguće povredu odredbi ZSSI-a od strane toga dužnosnika, a tim više niti dužnosnika Perice Hajdarovića.

Međutim, dužnosnici mora voditi računa da u obnašanju javne dužnosti da postupaju sukladno načelima savjesnosti, odgovornosti i nepristranosti te da čuvaju vlastitu vjerodostojnost i povjerenje građana, da otklone sumnju da su obnašanje dužnosti iskoristili radi probitka osobe s kojom su povezani te da svakom situacijom mogućeg sukoba interesa upravljaju na način da taj sukob učinkovito izbjegnu, sukladno propisanim obvezama iz članka 5. i članka 6. stavka 4. ZSSI-a.

Naime, s obzirom da je dužnosnik Vladimir Kodba u stalnom radnom odnosu u trgovačkom društvu MEĐIMURJE PMP d.o.o., na radnom mjestu stručnjaka za zaštitu na radu te da kod navedenog poslodavca ostvaruje plaću koja predstavlja većinu njegovih redovitih primanja, može se opravdano smatrati da je dužnosnik Vladimir Kodba interesno povezan s poslovnim subjektom MEĐIMURJE PMP d.o.o., u smislu članka 4. stavka 5. ZSSI-a. Imajući u vidu da stupanjem u poslovne odnose trgovačko društvo koje dobavlja robu, pruža uslugu ili izvodi radove, ostvaruje prihod od svoje djelatnosti, koji služi, pored ostalog za pokrivanje rashoda za potrebe plaća i drugih materijalnih prava zaposlenika. Utoliko dužnosnik Vladimir Kodba posredno ostvaruje i svoj privatni interes kada trgovačko društvo u kojem je zaposlen stupi u bilo koji poslovni odnos radi obavljanja svoje djelatnosti. Pogotovo to može doći do izražaja ako se radi o angažmanu radi obavljanja poslova u kojima je potreban posebni angažman zaposlenika dužnosnikove struke, pa je moguće da kroz takav angažman dužnosnik osobno ostvaruje određene dodatne naknade od poslodavca. U opisanim okolnostima, opravdano se može smatrati da dužnosnik ima osobni privatni interes da trgovačko društvo u kojem je zaposlen bude odabrano kao najpovoljniji ponuditelj od strane Općine Podturen.

S druge strane, općinski načelnik je ovlašteni predstavnik jedinice lokalne samouprave kao javnog naručitelja u postupcima javne nabave, kao i u postupcima jednostavne nabave (nabave roba i usluga vrijednosti do 200.000,00 kuna, odnosno nabave radova vrijednosti do 500.000,00 kuna).

Moguća je situacija, da sukladno ovlaštenju iz članka 43. stavka 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13.), općinski načelnik Općine Podturen dužnosniku Vladimiru Kodbi, kao zamjeniku općinskog načelnika, generalno ili u pojedinom slučaju povjeri poslove ovlaštenog predstavnika naručitelja za javnu nabavu ili jednostavnu nabavu robe, usluga ili radova za potrebe Općine Podturen.

Isto tako, moguće je da općinski načelnik, sukladno odredbama Zakona o javnoj nabavi („Narodne novine“ broj 120/16.) imenuje dužnosnika Vladimira Kodbu u povjerenstvo za provedbu postupka javne nabave. Ujedno moguće je da dužnosnik Perica Hajdarović, sukladno odredbama Pravilnika o provedbi postupaka jednostavne nabave Općine Podturen (donesen od strane općinskog načelnika Općine Podturen 7. ožujka 2017.), dužnosnika Vladimira Kodbu imenovati ovlaštenim predstavnikom naručitelja za pripremu i provedbu postupka jednostavne nabave.

Dužnosnik Vladimir Kodba našao bi se u situaciji potencijalnog sukoba interesa u slučaju kada bi on osobno u postupcima javne nabave ili jednostavne nabave robe, usluga ili radova u sferi djelatnosti trgovačkog društva u kojem je zaposlen, obavljao poslove ovlaštene osobe naručitelja, primjerice određivao obilježja ili vrijednost predmeta nabave, odabirao osobe koje će provesti postupak nabave ili sam ocjenjivao i vršio odabir među ponudama među kojima bi se našla i ponuda predmetnog povezanog trgovačkog društva ili u slučaju jednostavne nabave odlučivao da se poziv na dostavu ponude pošalje samo predmetnom trgovačkom društvu i osobno potpisivao narudžbenicu, a isto tako i ako bi u eventualnom poslovnom odnosu bio zadužen za provedbu ili kontrolu izvršenja ugovora od strane istog trgovačkog društva u kojem je zaposlen (potencijalno kontrolu posla koji je sam obavio u svojstvu zaposlenika izvršitelja ugovora).

U takvom bi se slučaju opravdano moglo smatrati da je ova okolnost utjecala na nepristranost dužnosnika odnosno da je dužnosnik Vladimir Kodba imao za cilj pogodovati pravnoj osobi u kojoj je zaposlen, kako bi ostvarila prihode iz sredstava općinskog proračuna.

Stoga je nužno da dužnosnik Vladimir Kodba, u svrhu izbjegavanja nastanka sukoba interesa, otkloni bilo kakvo svoje sudjelovanje u svojstvu dužnosnika ili ovlaštenog predstavnika Općine Podturen u bilo kojoj fazi postupka nabave sve do dovršetka eventualno nastalog poslovnog odnosa na način da otkloni svoje sudjelovanje odnosno da se izuzme od imenovanja ili angažmana na poslovima provedbe postupka nabave ili kasnijeg poslovnog odnosa čim je definirano da će predmet nabave Općine Podturen biti roba, usluge ili radovi koje na tržištu nudi trgovačko društvo MEĐIMURJE PMP d.o.o., u kojem je dužnosnik zaposlen.

Pored navedenog, čak i u slučaju kada dužnosnik Vladimir Kodba osobno ne bi obavljao navedene poslove, ako bi Općina Podturen stupila u poslovni odnos s trgovačkim društvom MEĐIMURJE PMP d.o.o. „izravnom pogodbom“ odnosno na temelju upućene narudžbenice ili poziva na dostavu ponude samo tom poslovnom subjektu, dakle na temelju odluke općinskog načelnika ili treće osobe imenovane ovlaštenom osobom naručitelja, mogao bi se kod građana stvoriti dojam da je ovo trgovačko društvo odabrano kako bi se posredno pogodovalo Vladimiru Kodbi, kao drugom dužnosniku iste jedinice lokalne samouprave.

Stoga Povjerenstvo, u svrhu otklona nastanka opisanog dojma, upućuje dužnosnika Pericu Hajdarovića da je potrebno voditi brigu da u postupcima jednostavne nabave Općina Podturen ne stupa u poslovni odnos s navedenim trgovačkim društvom izravnom pogodbom neovisno o vrijednosti nabave, već da, ukoliko će se poziv za dostavu ponude u jednostavnoj nabavi uputiti istom trgovačkom društvu, na dostavu ponude budu pozvana najmanje 3 gospodarska subjekta, neovisno o tome radi li se u konkretnom slučaju objektivno o situaciji kada bi takvo postupanje bilo dozvoljeno sukladno Zakonu o javnoj nabavi ili sukladno odredbama Pravilnika o provedbi postupaka jednostavne nabave Općine Podturen.

Ujedno, u svrhu zaštite vjerodostojnosti i integriteta dužnosnika i povjerenja građana, upućuje se dužnosnik Vladimir Kodba da, u slučaju stupanja Općine Podturen u poslovni odnos s trgovačkim društvom u kojem je zaposlen, o ovoj okolnosti i činjenici da je dužnosnik Vladimir Kodba izuzet iz poslova vezanih uz isti poslovni odnos, bude obaviješteno Općinsko vijeće te građani putem službene mrežne stranice Općine Podturen.

Povjerenstvo napominje da iz poznatih podataka ne proizlazi da je dužnosnik Perica Hajdarović osobno povezan s trgovačkim društvom MEĐIMURJE PMP d.o.o. ili osobama u čijem je vlasništvu. Isto tako, ne smatra se da bi se dužnosnik Perica Hajdarović osobno nalazio u situaciji sukoba interesa samo povodom činjenice da je poslovni odnos toga trgovačkog društva s Općinom Podturen u osobnom interesu dužnosnika Vladimira Kodbe.

Naime, činjenica da obnašaju dužnost u istom tijelu ne čini ovu dvojicu dužnosnika interesno povezanim osobama u smislu članka 4. stavka 5. ZSSI-a, imajući u vidu da dužnosnik Perica Hajdarović, kao općinski načelnik ne odlučuje o statusu dužnosnika Vladimira Kodbe, kao zamjenika općinskog načelnika, već je on kao i općinski načelnik izabran na lokalnim izborima.

Ukoliko su dužnosnici i iz iste političke stranke, Povjerenstvo napominje da je kroz svoju praksu zauzelo načelan stav da se članstvo dužnosnika i druge fizičke osobe u istoj političkoj stranci stranaka samo po sebi ne smatra okolnošću prema kojoj se ta druga osoba (pa tim više niti poslodavac te druge osobe) smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani.

Međutim, samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Povjerenstvo stoga u ovom mišljenju daje određenu uputu dužnosniku Perici Hajdaroviću s obzirom da se mišljenje daje na njegov zahtjev i s obzirom da će kao ovlaštena osoba naručitelja Općine Podturen biti u položaju otkloniti sudjelovanje dužnosnika Vladimira Kodbe u opisanim situacijama i odlučivati o načinu prikupljanja ponuda u pojedinom postupku.

Konačno, Povjerenstvo ukazuje i da su se u postupcima javne nabave općine, kao javni naručitelji, dužne pridržavati odredaba dijelaa prvog, Glave III. , Poglavlja 8. Zakona o javnoj nabavi („Sukob interesa“), kao i u postupcima jednostavne nabave s obzirom da na iste odredbe Zakona o javnj nabavi upućuje članak 3. Pravilnika o provedbi postupaka jednostavne nabave Općine Podturen, pri čemu se ukazuje da je za tumačenje odredbi Zakona o javnoj nabavi nadležno Ministarstvo gospodarstva, poduzetništva i obrta.

Slijedom navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Perica Hajdarović, elektroničkom dostavom
2. Dužnosnik Vladimir Kodba, elektroničkom dostavom

3. Internet stranica Povjerenstva

4. Pismohrana